Op goede insichten en consideratien is voor desen aen d'onse in Suirate wel ernstelijcken belast ende gerecommandeert geen moorsche goederen met onse schepen op vracht van suratte naer persia, ende van daer wederomme naer Surrate over te voeren, dies niet ijegenstaende hebben d' onse voorleden iaer op het ernstich versouck vanden Zuratschen Gouverneur eenige principale Mooren ende Coopl met onse schepen naer persia over gevoert, ende van vracht gemaeckt omtrent de somma van f 11000.
Soo wij inde disgratie ende malevolentie vanden aldersnootsten booswicht den Gouverneur van surrate, wiens gunste de Compie in alle haere affaijren ten hoochsten van nooden heeft, niet en begeeren te vervallen, soo sullen wij in toecomende t' overvaeren van eenige principale mooren qualijck connen excuseren, wij connen oock niet begrijpen dese saecke voor de Compe schadelijck of prejudiciabel te sijn, soo lange d' Engelschen met het overvaeren der moorse goederen soo liberael blijven, want behalven dat wij dit doende mede participeren sullen inde gunste ende vruntschap, die de gemelte Engelschen voor desen daer mede gecapteert, ende een wijle tijts alleen genoten hebben, soo sullen wij oock tot soulagement van des Compes onverdraechlijcke lasten, sonder verschot van eenen penning jaerlijcx een merckelijcke somme connen proffijteren.
Ende gemerckt doch d'Engelsche sonder onderscheijt alles aenslaen ende overvoeren wat haer voorcempt, soo sullen ons in beneficie ende wente van onse aen te brengen Cargasoenen ende coopmanschappen weijnich prejudicieren, ende d' onse daer door te ervaerener inde kennisse der goederen werden.